b'\n_START_ARTICLE_\nFerrari 126 C\n_START_SECTION_\nFerrari 126C\n_START_PARAGRAPH_\nFerrari 126C je bil narejen kot zamenjava za zastarelega 312T, ki so ga uporabljali \xc5\xbee od sezoni 1975. \xc5\xa0asija je bila podobna, toda manj\xc5\xa1i V6 turbo motor je bolj sodil v koncept aerodinamike ground effect in je pomenil bolj\xc5\xa1i paket. Motor je imel dvojni KKK turbo motor in je proizvajal okoli 600 KM za kvalifikacije, na dirkah pa do 550 KM. Dirkalnik se je izkazal kot zelo hiter, toda Gilles Villeneuve je upravljanje ozna\xc4\x8dil kot zelo slabo. Motor je imel velik turbo zamik, ki ji pokvaril uravnote\xc5\xbeenost \xc5\xa1asije. Skupaj s trdim vzmetenjem je dirkalnik silil iz ovinkov, preden ga je podtlak potisnil nazaj na stezo. Stranski efekt tega je bil, da so bili dirka\xc4\x8di izpostavljeni \xc5\xa1e ve\xc4\x8djim G-silam kot pri Williams FW07 ali Brabham BT49, poleg tega pa je dirkalnik \xc5\xa1e preve\xc4\x8d obrabljal pnevmatike. Vo\xc5\xbenja s tem dirkalnikom je bila za dirka\xc4\x8de zelo te\xc5\xbeka._NEWLINE_Dirkalnik je bil prvi\xc4\x8d preizku\xc5\xa1en na Veliki nagradi Italije 1980, ko se je izkazal za mo\xc4\x8dno hitrej\xc5\xa1ega od \xc5\xa1asije 312T5, ki jo je mo\xc5\xa1tvo uporabljalo in jo je imel raje Gilles Villeneuve, \xc4\x8deprav je imela omejitve pri vodljivosti. Zgodnja nezanesljivost je pokopala Villeneuvove upe na naslov v sezoni 1981, toda uspelo mu je zmagati v Monaku in \xc5\xa0paniji, poleg tega pa je dosegel \xc5\xa1e ve\xc4\x8d uvrstitev na stopni\xc4\x8dke. Zaradi te\xc5\xbeke vodljivosti je bil Ferrari 126C najbolj\xc5\xa1i na hitrih stezah kot so bile Hockenheim, Silverstone, Monza in \xc3\x96sterreichring.\n_START_SECTION_\nFerrari 126C2\n_START_PARAGRAPH_\nS prihodom Harveya Poselthwaita in kompletno prenovitvijo dirkalnika za sezono 1982 si je mo\xc5\xa1tvo lahko veliko obetalo. Turbo motor je bil razvit in zanesljiv. 126C2 je bila prva Ferrarijeva prava \xc5\xa1asija iz enega kosa, kar je mo\xc4\x8dno izbolj\xc5\xa1alo vodljivost. Villeneuve in Didier Pironi sta na testiranjih postavljala rekordne \xc4\x8dase in si veliko obetala pred \xc5\xa1tartom sezone. Nato je pri\xc5\xa1la kontroverzna dirka za Veliko nagrado San Marina, ko Pironi ni upo\xc5\xa1teval mo\xc5\xa1tvenih ukazov in je Villeneuvu ukradel zmago. \xc5\xbde na naslednji dirki za Veliko nagrado Belgije pa se je Villeneuve smrtno ponesre\xc4\x8dil. Pironi se je nato hudo ponesre\xc4\x8dil na Veliki nagradi Nem\xc4\x8dije in se je moral upokojiti, kljub temu pa je Ferrari v sezoni 1982 osvojil konstruktorski naslov. Dirkalnik 126C2 so med sezono \xc5\xa1e izbolj\xc5\xa1evali z novimi krilci, aerodinamiko in pove\xc4\x8danjem mo\xc4\x8di motorja na 650 KM med kvalifikacijami in 600 KM med dirko.\n_START_SECTION_\nFerrari 126C3\n_START_PARAGRAPH_\nZa sezono 1983 je bilo uvedeno obvezno ravno dno dirkalnikov in Ferrari 126C3 je bil temu prilagojen. Za pove\xc4\x8dan podtlak je Poselthwaite razvil veliko toda u\xc4\x8dinkovito zadnje krilce, ki je nadomestilo pribli\xc5\xbeno 50% izgubljenega podtlaka, motor pa so razvili do 700KM. Patrick Tambay in Ren\xc3\xa9 Arnoux sta skupaj osvojila \xc5\xa1tiri zmage in se borila za naslov, ki sta ga zaradi nezanesljivosti dirkalnika v drugem delu sezone izgubila, osvojili pa so \xc5\xa1e tretji konstruktorski naslov zapored.'